Δημοσίευση αίτησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, , για τα συστήματα ποιότητας των γεωργικών προϊόντων και τροφίμων

(2023/C 41/12)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

«NUECES DE NERPIO»

Αριθ. ΕΕ: PDO-ES-02786 — 16.7.2021

ΠΟΠ (X) ΠΓΕ ( )

1. Ονομασία

«Nueces de Nerpio»

2. Κράτος μέλος ή τρίτη χώρα

Ισπανία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6. Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Αποξηραμένα καρύδια, που διατίθενται ολόκληρα με το κέλυφος, ως καρυδόψιχα ολόκληρη, καρυδόψιχα σε ημίσεα τμήματα ή αλεσμένη, από υγιείς καρπούς από τους οποίους έχει αφαιρεθεί το περίβλημα και οι οποίοι προέρχονται από ποικιλία τοπικής καρυδιάς, γηγενούς του Nerpio και από άλλες ποικιλίες (καλλιεργητικές) προσαρμοσμένες στην περιοχή παραγωγής, που ανήκουν όλες στο είδος Juglans regia L.

Επιτρεπόμενες ποικιλίες:

Κύρια ποικιλία: Η τοπική ποικιλία, η «γηγενής καρυδιά του Nerpio», είναι αποτέλεσμα επιλογής σπόρων από τους παραγωγούς του Nerpio από τον 16ο αιώνα. Με τον τρόπο αυτόν δημιουργήθηκε ένας μη εμβολιασμένος οικότυπος καρυδιάς, απόλυτα προσαρμοσμένος στην κοιλάδα του ποταμού Taibilla. Οι οπωρώνες της αιωνόβιας γηγενούς καρυδιάς συνθέτουν το μοναδικό τοπίο και τη φυτική γενετική κληρονομιά της περιοχής του Nerpio. Ο εν λόγω οικότυπος αντιπροσωπεύει τουλάχιστον το 80 % του συνόλου των δένδρων του συγκεκριμένου είδους στην περιοχή παραγωγής.

Δευτερεύουσες ποικιλίες (καλλιεργητικές): Franquette, Chandler, Pedro και Fernor, ποικιλίες που καλλιεργούνται στο Nerpio από τη δεκαετία του 1990, προσαρμοσμένες στις τοπικές συνθήκες. Οι εν λόγω δευτερεύουσες ποικιλίες πρέπει να εμβολιάζονται στους μη εμβολιασμένους κορμούς της τοπικής ποικιλίας, της «γηγενούς καρυδιάς του Nerpio». Το απόθεμα αυτό προσφέρει στις δευτερεύουσες ποικιλίες μεγαλύτερη ευρωστία, προσαρμογή στα ασβεστολιθικά εδάφη και ανθεκτικότητα στις ασθένειες του εδάφους και την ασφυξία των ριζών. Οι παράγοντες αυτοί βοηθούν τις δευτερεύουσες ποικιλίες να εγκλιματιστούν στην περιοχή παραγωγής.

Χαρακτηριστικά της ψίχας ή του σπόρου:

— Το χρώμα της μεμβράνης που περιβάλλει την ψίχα ή τον σπόρο είναι ελαφρώς πιο σκούρο: μπεζ-χάλκινο-καστανό. Αυτό συνδέεται με την υψηλή συγκέντρωση τανινών και, ως εκ τούτου, με τις αυξημένες αντιοξειδωτικές και οργανοληπτικές ιδιότητές τους.

— Διαθέτει σημαντική χημική σταθερότητα που τα καθιστά ανθεκτικά στο τάγγισμα (διάρκεια ζωής άνω του ενός έτους, παραδοσιακές συνθήκες αποθήκευσης που έχουν καθοριστεί για την ΠΟΠ).

— Ελαφρώς πικρή γεύση και αίσθηση στυφότητας λόγω των υψηλών επιπέδων τανινών.

— Υψηλά επίπεδα φυσικών αντιοξειδωτικών, κυρίως τανινών που προέρχονται από γαλλικό και ελλαγικό οξύ. Με τη χρήση της μεθόδου αξιολόγησης της ικανότητας εξουδετέρωσης έναντι της ρίζας DPPH, η οποία εκφράζεται ως αντιοξειδωτική ικανότητα σε ισοδύναμα Trolox (TEAC), η αντιοξειδωτική δράση των καρυδιών Nerpio είναι ≥ 110 μmol Trolox/g καρυδιών (± 10 %). Το ποσοστό αυτό είναι πολύ υψηλότερο σε σύγκριση με τα ποσοστά άλλων καρυδιών που διατίθενται στην αγορά.

Τύποι προϊόντος

Τα καρύδια μπορούν να διατίθενται στις εξής μορφές:

— «Ολόκληρα» με το κέλυφος

— «Ολόκληρη καρυδόψιχα» ή ολόκληροι σπόροι

— «Ημίσεα τμήματα» ή μισοί σπόροι

— «Αλεσμένη καρυδόψιχα» ή αλεσμένοι σπόροι

Τα «ολόκληρα» καρύδια και η «ολόκληρη καρυδόψιχα» πρέπει να πληρούν τις ελάχιστες απαιτήσεις ποιότητας για τις κατηγορίες «Extra» και «Κατηγορία I», όπως ορίζονται στα διεθνή πρότυπα σχετικά με την εμπορία καρπών με κέλυφος (πρότυπο ΟΕΕ/ΗΕ DDP-01) και σχετικά με την εμπορία καρυδόψιχας (πρότυπο ΟΕΕ/ΗΕ DDP-02).

Το ελάχιστο μέγεθος των «ολόκληρων» καρυδιών είναι 28 mm. Η «ολόκληρη καρυδόψιχα» πρέπει να έχει μέγεθος άνω των 8 mm.

Σε όλες τις κατηγορίες και μορφές, στο στάδιο της συσκευασίας, τα «ολόκληρα» καρύδια πρέπει να έχουν περιεκτικότητα σε υγρασία κάτω από 7 %. Για την καρυδόψιχα που διατίθεται «ολόκληρη», σε «ημίσεα τμήματα» και «αλεσμένη», η μέγιστη περιεκτικότητα σε υγρασία είναι 5 %.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Η καλλιέργεια, η συγκομιδή, η ξήρανση και η προετοιμασία των καρπών πρέπει να εκτελούνται εντός της περιοχής παραγωγής.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Για τα καρύδια που διατίθενται σε «ημίσεα τμήματα», το μέγεθος της ψίχας είναι μεταξύ 3 mm και 8 mm. Δεν επιτρέπονται αποκλίσεις μεγαλύτερες από 10 %, οι οποίες δεν αντιστοιχούν σε βάρος. Για την «αλεσμένη» καρυδόψιχα, δεν υπάρχει όριο μεγέθους, πέραν του ανώτατου ορίου των 3 mm. Επιτρέπεται μέγιστη απόκλιση 10 % κατά βάρος.

Υπάρχει ανώτατο όριο 25 kg για τη συσκευασία των «ολόκληρων» καρυδιών. Για την καρυδόψιχα που διατίθεται «ολόκληρη», σε «ημίσεα τμήματα» και «αλεσμένη», το ανώτατο όριο είναι 15 %.

Η αποθήκευση, η ταξινόμηση και η συσκευασία πρέπει να πραγματοποιούνται στον ίδιο τόπο, πάντοτε εντός της περιοχής παραγωγής. Απαγορεύεται η επανασυσκευασία. Το σκεπτικό πίσω από τη συσκευασία στην πηγή στηρίζεται στη διασφάλιση των φυσικών περιβαλλοντικών συνθηκών υπό τις οποίες γίνεται ο χειρισμός και η διατήρηση του προϊόντος «Nueces de Nerpio». Δεν πρέπει να υπάρχουν ρεύματα αέρα, η υγρασία δεν πρέπει να υπερβαίνει το 75 % και η θερμοκρασία να μην υπερβαίνει τους 20 °C. Οι συνθήκες αυτές είναι εγγυημένες στο Nerpio και είναι απαραίτητες για τη διατήρηση της υψηλής περιεκτικότητας σε τανίνες που χαρακτηρίζουν τα καρύδια, καθώς και για την επιβράδυνση της διαδικασίας τάγγισης.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Η ένδειξη της ονομασίας προέλευσης «Nueces de Nerpio» και/ή ο λογότυπος της ΠΟΠ «Nueces de Nerpio» πρέπει να αναγράφονται ευκρινέστατα στις ετικέτες και στις εμπορικές συσκευασίες που χρησιμοποιούνται για τα εν λόγω καρύδια.

Οι συσκευασίες στις οποίες τα καρύδια αποστέλλονται για κατανάλωση φέρουν αριθμημένες ετικέτες που δεν μπορούν να επαναχρησιμοποιηθούν.

Τα καρύδια μπορούν να διατίθενται στην αγορά μόνο με το εμπορικό σήμα των καταχωρισμένων μονάδων χειρισμού και συσκευασίας που ανήκουν στην περιοχή παραγωγής.

Στο πλαίσιο της προαιρετικής επισήμανσης, η ένδειξη «De nogales centenarios» [από αιωνόβιες καρυδιές] χρησιμοποιείται για καρύδια από δένδρα ηλικίας άνω των 100 ετών. Επιπλέον, για καρύδια που προέρχονται από δένδρα που υπόκεινται σε επίσημο καθεστώς περιβαλλοντικής προστασίας, είτε σε εθνικό είτε σε ενωσιακό επίπεδο, η ένδειξη «De nogales singulares» [από εκλεκτές καρυδιές] συνοδεύεται από την ονομασία της προστατευόμενης καρυδιάς.

Όταν το προϊόν διατίθεται στην αγορά, χρησιμοποιούνται οι περιγραφείς των διαφόρων μορφών: «Ολόκληρα (καρύδια)», «ολόκληρη καρυδόψιχα», «σε ημίσεα τμήματα» και «αλεσμένη καρυδόψιχα».

4. Συνοπτική οριοθέτηση της γεωγραφικής περιοχής

Η παραδοσιακή περιοχή παραγωγής, χειρισμού και συσκευασίας του προϊόντος «Nueces de Nerpio» περιλαμβάνει τη φυσική γεωγραφική περιοχή γύρω από τη λεκάνη απορροής του ποταμού Taibilla και των παραποτάμων του, η οποία οριοθετείται σε ελάχιστο υψόμετρο 900 μέτρων και καλύπτει τις ακόλουθες επικράτειες.

Αυτόνομη κοινότητα της Castilla-La Mancha:

Από τον δήμο Nerpio, όλα τα κτηματολογικά πολύγωνα και/ή τα αγροτεμάχια που βρίσκονται σε υψόμετρο άνω των 900 μέτρων.

Από τους δήμους Yeste και Letur, όλα τα κτηματολογικά πολύγωνα και/ή αγροτεμάχια που βρίσκονται σε υψόμετρο άνω των 900 μέτρων και ανήκουν στη λεκάνη απορροής του ποταμού Taibilla.

Αυτόνομη κοινότητα της Murcia:

Από τον δήμο Moratalla, όλα τα κτηματολογικά πολύγωνα και/ή τα αγροτεμάχια που βρίσκονται σε υψόμετρο άνω των 900 μέτρων και ανήκουν στη λεκάνη απορροής του ποταμού Taibilla.

5. Δεσμός με τη γεωγραφική περιοχή

Η ΠΟΠ «Nueces de Nerpio» βασίζεται στα ιδιαίτερα χαρακτηριστικά της πρώτης ύλης, τα οποία συνδέονται στενά με τη γεωγραφική προέλευση μέσω φυσικών και ανθρώπινων παραγόντων.

Ιδιαιτερότητα της γεωγραφικής περιοχής

Η περιοχή παραγωγής, η λεκάνη της κοιλάδας του ποταμού Taibilla, αποτελεί τμήμα της νότιας περιοχής της οροσειράς Sierra de Segura, η οποία αποτελεί τη γεωλογική διασταύρωση των βόρειων (Subbéticas) και των νότιων (Prebéticas) οροσειρών της νοτιοανατολικής Ισπανίας. Η γύρω περιοχή είναι ορεινή και αποτελείται από οροσειρές από ασβεστόλιθο και δολομίτη, όλες σε υψόμετρο περίπου 2000 [m]. Η περιοχή παραγωγής του «Nuez de Nerpio» βρίσκεται στο μέσο της και αποτελείται από ένα σύστημα μικρών κοιλάδων ανάμεσα σε βουνά, σε υψόμετρο άνω των 900 m. Ο ποταμός Taibilla, ο κύριος παραπόταμος του Segura, διασχίζει την περιοχή. Αυτή η ορεινή περιοχή μέτριου υψομέτρου με ασβεστολιθικά και δολομιτικά πετρώματα διαμορφώνει ένα χαρακτηριστικό περιβάλλον αγροδασοπονίας, όπου η γηγενής καρυδιά Nerpio βρίσκει τη φυσική της οικολογική φωλεά, απόλυτα προσαρμοσμένη χάρη στους διαδοχικούς επιλεκτικούς τρύγους των γεωργών του Nerpio από τον 16ο αιώνα. Η περιοχή έχει σημαντική περιβαλλοντική αξία και ανήκει στο δίκτυο Natura 2000.

Το κλίμα είναι χαρακτηριστικό μιας ορεινής περιοχής μέτριου υψομέτρου. Κατά κανόνα, το κλίμα μπορεί να χαρακτηριστεί ως θερμό ηπειρωτικό/μεσογειακό, Csb σύμφωνα με το σύστημα κλιματολογικής ταξινόμησης Köppen. Οι μέσες θερμοκρασίες κυμαίνονται μεταξύ 10 °C και 15 °C (1981-2010). Παρατηρείται σημαντική εποχιακή διακύμανση της θερμοκρασίας, με απόλυτη μέγιστη τιμή 45,7 °C και απόλυτη ελάχιστη τιμή -15,7 °C, καθώς και ημερήσια διακύμανση, έως 22 °C την άνοιξη και το φθινόπωρο. Οι διακυμάνσεις αυτές ενισχύονται από τις αναστροφές της θερμοκρασίας στην κοιλάδα του ποταμού Taibilla, με αποτέλεσμα να δημιουργούνται ειδικές συνθήκες καλλιέργειας. Επιπλέον, οι βροχοπτώσεις είναι μέτριες, μεταξύ 400 και 600 mm, με σημαντική μείωση προς τα ανατολικά, ως συνέπεια της απερήμωσης της νοτιοανατολικής Ισπανίας. Η εξατμισοδιαπνοή είναι υψηλή, μεταξύ 600 και 800 mm, ανάλογα με το υψόμετρο.

Η υγρασία του περιβάλλοντος είναι χαμηλή, με ετήσιο μέσο όρο 65 %. Γενικά, οι καρυδιές είναι καλά προστατευμένες από τους ανέμους, χάρη στη θέση τους στις ορεινές κοιλάδες.

Τα εδάφη στα οποία καλλιεργούνται οι καρυδιές είναι ασβεστολιθικές μάργες και δολομίτης, που σχηματίζονται από ποτάμιες αποθέσεις της τεταρτογενούς περιόδου και αναβαθμίδες από την υπολεκάνη του ποταμού Taibilla. Η υφή του εδάφους ποικίλλει, αλλά είναι κυρίως πηλώδης και αργιλοπηλώδης. Το pH είναι πολύ υψηλό, μεταξύ 8,0 και 8,5, ως αποτέλεσμα των πολύ υψηλών επιπέδων ανθρακικού ασβεστίου που φτάνουν έως 50 %. Τα επίπεδα οργανικής ύλης σε αυτά τα εδάφη είναι πολύ υψηλά, πάνω από 2 % και, σε ορισμένες περιπτώσεις, φτάνουν έως και το 4 % στο ανώτερο στρώμα πάχους 20 cm. Πρόκειται για εδάφη πολύ γόνιμα και ισορροπημένα για τις καρυδιές.

Η ποιότητα του νερού στη λεκάνη απορροής της κοιλάδας του Taibilla είναι καλή, C2-S1 έως C3-S1, σύμφωνα με την ταξινόμηση του Πανεπιστημίου της Καλιφόρνιας, Riverside. Τα νερά είναι ανθρακούχα και αλκαλικά, με pH 7,9 έως 8,4, λόγω του χαρακτήρα του μητρικού πετρώματος.

Από αμνημονεύτων χρόνων, το τοπίο του Nerpio και της κοιλάδας Taibilla διαμορφώνεται με βάση την καλλιέργεια καρυδιών. Οι αναβαθμίδες αραβικής προέλευσης, που χρονολογούνται από εκατοντάδες χρόνια, έως τον 12ο και τον 13ο αιώνα, αποτελούν αξιοσημείωτο χαρακτηριστικό, το οποίο επιτρέπει την άρδευση με κατάκλυση σε έδαφος με τόσο έντονη κλίση. Τη γη διασχίζει ένα πυκνό δίκτυο αρχαίων τάφρων, στο οποίο διοχετεύονται τα ύδατα του ποταμού Taibilla και των παραποτάμων του καθώς και μεμονωμένων πηγών. Οι αναβαθμίδες χωροθετούνται δίπλα σε αρχαία πέτρινα τείχη που παρέχουν στήριξη στις λοφοπλαγιές και στα acequias (αρχαία αρδευτικά κανάλια). Αυτή η παραδοσιακή καλλιεργητική πρακτική και η ύπαρξη των αιωνόβιων καρυδιών, αποτελούν θεμελιώδη στοιχεία του τοπίου και της καλλιεργητικής κληρονομιάς του Nerpio και της κοιλάδας Taibilla, που διαμορφώνουν το οικο-περιβάλλον για την καλλιέργεια της μοναδικής στον κόσμο γηγενούς καρυδιάς της Ισπανίας. Πρόκειται για ένα αρχαίο περιβάλλον που έχει διαμορφωθεί σε αναβαθμίδες.

Ιδιαίτερα χαρακτηριστικά

Η ψίχα ή σπόρος του καρυδιού του Nerpio έχει υψηλή περιεκτικότητα σε τανίνες, η οποία προέρχεται κυρίως από γαλλικό και ελλαγικό οξύ, που προσδίδουν στο προϊόν ιδιαίτερα χαρακτηριστικά. Όσον αφορά την τάγγιση, το προϊόν παρουσιάζει μεγάλο βαθμό σταθερότητας, με διάρκεια ζωής άνω του ενός έτους. Έχει ελαφρώς πικρή γεύση με αίσθηση στυφότητας. Το χρώμα της μεμβράνης είναι ελαφρώς πιο σκούρο: μπεζ-χάλκινο-καστανό. Τα υψηλά επίπεδα τανινών συνεπάγονται υψηλή αντιοξειδωτική ικανότητα σε ισοδύναμα Trolox (TEAC ≥ 110 ± 10 % μmol Trolox/g καρυδιών). Επιστημονική δημοσίευση του Ινστιτούτου Λιπαρών Υλών της Σεβίλλης (CSIC) [Ανώτατο Συμβούλιο Επιστημονικής Έρευνας] καταδεικνύει τις ανώτερες αντιοξειδωτικές ιδιότητες των καρυδιών Nerpio σε σχέση με άλλες εμπορικές ποικιλίες: «Nutritional composition and antioxidant activity of different walnut varieties (Junglans regia L.) from Nerpio (Spain) in comparison to commercial varieties [Διατροφική σύσταση και αντιοξειδωτική δράση των διαφόρων ποικιλιών καρυδιού (Junglans regia L.) του Nerpio (Ισπανία) σε σύγκριση με εμπορικές ποικιλίες] [I. Viera-Alcaide, et al. Grasas y Aceites 70 (3) Ιούλιος-Σεπτέμβριος 2019.]».

Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Το καρύδι του Nerpio παρουσιάζει ορισμένα μοναδικά φυσικοχημικά και οργανοληπτικά χαρακτηριστικά. Θεωρείται οικότυπος με προέλευση από το Nerpio, με ιδιαίτερα χαρακτηριστικά που είναι δύσκολο να αναπαραχθούν εκτός της περιοχής παραγωγής.

Τα χαρακτηριστικά των καρυδιών του Nerpio, που το διαφοροποιούν από τα υπόλοιπα, περιλαμβάνουν το σκούρο χρώμα της μεμβράνης της ψίχας, τη μακρά διάρκεια ζωής και την αντοχή στην τάγγιση, την ελαφρώς πικρή γεύση και την αίσθηση στυφότητας. Τα χαρακτηριστικά αυτά συνδέονται με την υψηλή περιεκτικότητα των καρυδιών σε τανίνες, καθώς και με την υψηλή αντιοξειδωτική τους ικανότητα (TEAC ≥ 110 μmol Trolox/g καρυδιών), πολύ υψηλότερη από τα άλλα καρύδια που διατίθενται στην αγορά. Τα χαρακτηριστικά αυτά συνδέονται επίσης άμεσα με τους φυσικούς και ανθρώπινους παράγοντες: επιλογή του φυτικού υλικού, ιδιαίτερες γεωργικές και κλιματικές συνθήκες καλλιέργειας, σε συνδυασμό με τη φυσική ξήρανση και αποθήκευση των καρυδιών.

1) Επιλογή γηγενούς ποικιλίας καρυδιάς

Η εργασία επιλογής της καρυδιάς στο Nerpio χρονολογείται από τον 16ο αιώνα, όπως πιστοποιείται από το «Plantón del Covacho», την αρχαία καρυδιά του Nerpio που χρονολογείται από περίπου 600 χρόνια. Οι γηγενείς ποικιλίες του Nerpio χαρακτηρίζονται από πιο σκούρο χρωματισμό και εντονότερη γεύση σε σύγκριση με τα καρύδια του εμπορίου. Αυτό οφείλεται στην άμεση επιρροή των καλλιεργητών καρυδιών του Nerpio, οι οποίοι, με την πάροδο των αιώνων, έχουν επιλέξει καρύδια με εντονότερη γεύση, ελαφρώς πικρή και στυφή και σκουρότερο χρώμα.

2) Ιδιαίτερες γεωργικές και κλιματικές συνθήκες καλλιέργειας

Εδαφικές συνθήκες: Οι γηγενείς ποικιλίες του Nerpio είναι απόλυτα προσαρμοσμένες στα εδάφη με την υψηλή περιεκτικότητα σε ασβεστόλιθο της κοιλάδας Taibilla, με pH μεταξύ 8 και 8,5 και ανθρακικό ασβέστιο σε ποσοστό άνω του 50 %. Αυτές οι συνθήκες που δημιουργούν τα ασβεστολιθικά εδάφη εμποδίζουν την απορρόφηση του φωσφόρου από το έδαφος. Ως εκ τούτου, τα καρύδια παρουσιάζουν έλλειψη του συγκεκριμένου ανόργανου συστατικού, με αποτέλεσμα την αύξηση του ιώδους χρωματισμού των φύλλων και των καρπών, σε συνδυασμό με υψηλότερα επίπεδα ανθοκυανινών και άλλων φαινολικών ενώσεων, όπως οι φλαβονόλες, τα φλαβονοειδή και οι τανίνες.

Κλιματικές συνθήκες: Οι μεσογειακές συνθήκες του Nerpio είναι χαρακτηριστικές της νοτιοανατολικής Ιβηρικής Χερσονήσου, με υψηλά επίπεδα ηλιοφάνειας, υψηλές θερμοκρασίες, χαμηλές βροχοπτώσεις και υψηλή τιμή δυνητικής εξατμισοδιαπνοής (ETP), έως και 800 mm. Οι συνθήκες αυτές έχουν ως αποτέλεσμα την υδατική καταπόνηση της καρυδιάς κατά τη διάρκεια του καλοκαιριού, η οποία προκαλεί τη σύνθεση των τανινών που προέρχονται από γαλλικό και ελλαγικό οξύ. Ως αποτέλεσμα, ο χρωματισμός της μεμβράνης της καρυδόψιχας είναι σκουρότερος. Οι σημαντικές ημερήσιες διακυμάνσεις της θερμοκρασίας της κοιλάδας Taibilla, άνω των 22 °C, οι οποίες διευκολύνονται από τις αναστροφές της θερμοκρασίας στην κοιλάδα, συμβάλλουν στην αύξηση των τανινών στα καρύδια κατά το τελικό στάδιο της ωρίμασης.

3) Ιδιαίτερες συνθήκες φυσικής ξήρανσης και αποθήκευσης των καρυδιών στο Nerpio

Το ψυχρό και ξηρό κλίμα του φθινοπώρου και του χειμώνα επιταχύνει τη διαδικασία αφυδάτωσης (ξήρανση) των καρυδιών. Άλλοι παράγοντες περιλαμβάνουν τη συγκομιδή στο βέλτιστο σημείο ωρίμασης· τα παραδοσιακά φυσικά ξηραντήρια· καθώς επίσης και τις καλές συνθήκες αποθήκευσης σε μέτριες και σταθερές θερμοκρασίες κάτω των 20 °C καθώς και τη χαμηλή υγρασία κάτω των 75 °C. Πριν από τη διάθεση των καρυδιών στην αγορά, οι εν λόγω παράγοντες παρέχουν τις βέλτιστες συνθήκες αποθήκευσης για τα καρύδια και διατηρούν τα αντιοξειδωτικά τους (τανίνες), επιβραδύνοντας με αυτόν τον τρόπο τη διαδικασία τάγγισης. Διαδικασίες που περιλαμβάνουν πλύσιμο και/ή αναγκαστική ξήρανση δεν είναι συμβατές με την ΠΟΠ «Nueces de Nerpio».

Παραπομπή στη δημοσίευση των προδιαγραφών του προϊόντος

https://www.mapa.gob.es/es/alimentacion/temas/calidad-diferenciada/dop-igp/htm/DOP_Nueces_de_Nerpio_SolicitudRegistro%20.aspx

(1) ОВ L 343, 14.12.2012 г., стр. 1.